**Praksis vedr utlån, bruk og erstatningsansvar knyttet til læringsbrett**

Elevene på 6. trinn på Huseby skole får utlevert iPad med deksel og lader. Dette læringsbrettet er kostbart og skolens ansatte har ansvar for å etablere god praksis på bruk av læringsbrett på skolen. Elevene og foreldre har ansvar for å ta vare på og sørge for at brettet er i orden og klart til å brukes i opplæringen.

iPadene kommer ferdig konfigurert med [apper](http://holmestrandsskolen.no/digitale-laeringsressurser/pa-nettbrett/) som er vurdert og godkjent for pedagogisk bruk i Utdanningsetaten og på skolen. Fokuset er på læring og elevproduksjon.

Det er ikke mulig å legge inn privat Apple ID på disse iPadene. Dersom dere ønsker noen av appene skolen bruker på deres egne nettbrett, må dere selv kjøpe disse.

På skolen er iPaden koblet til kommunens trådløse nettverk. Dette nettverket har begrensninger som gjør at elevene ikke kan besøke nettsteder som utgjør en sikkerhetstrussel eller inneholder støtende og diskriminerende materiale, samt fremmer ekstremisme.

Hjemme bør dere koble iPaden til deres private nettverk. Da er det ingen begrensinger utenom det dere har satt selv eller som er satt av deres nettleverandør. Vi anbefaler at dere tar kontakt med denne for å få hjelp til å begrense nettverket. Dere kan også benytte dere av en gratis tjeneste som heter OpenDNS for å sikre og filtrere nettverket hjemme.

Foreldre er økonomisk ansvarlige for utstyret elevene låner fra skolen, det være seg bøker, læringsbrett eller pc. Beløpet for en iPad eller en pc er større enn en bok, og det kan bekymre enkelte. Dersom en digital enhet blir ødelagt, vil rektor alltid måtte vurdere om det skal kreves erstatning. Det er her snakk om hærverk og uvøren bruk, ikke uhell eller ulykker. Elevens forutsetning for å håndtere utstyret og alderen på utstyret skal selvsagt tas i betraktning, og skolen er i dialog med hjemmet før eventuelt krav sendes. Beløpet vil uansett aldri beløpe seg på mer enn 5000 kr, jf. Lov om skadeserstatning §1-1 og 1-2. Vi anbefaler forøvrig foresatte å ta kontakt med deres forsikringsselskap for å innlemme den digitale enheten i innboforsikringen. Dersom læringsbrettet blir stjålet, skal tyveriet politianmeldes og kopi av anmeldelse leveres skolen ved rektor.

Vi oppfordrer elevene til å ta med seg sin iPad hjem, da dette etter hvert vil bli et viktig læringsverktøy for elevene. Dersom noen ønsker å reservere seg mot at eleven tar med sin iPad hjem, gi beskjed til kontaktlærer.